ต่างชาติแห่เที่ยวไทย แลกเงินพุ่ง3หมื่นล้าน
รับแลกเปลี่ยนเงินตราต่างประเทศ โตตามการท่องเที่ยว ปริมาณเงินรับแลกรวมกว่า 3 หมื่นล้าน
9 ก.พ. 2559

รับแลกเปลี่ยนเงินตราต่างประเทศ โตตามการท่องเที่ยว ปริมาณเงินรับแลกรวมกว่า 3 หมื่นล้าน
ธนาคารแห่งประเทศไทย (ธปท.) รายงานจำนวนบุคคลรับอนุญาตให้ทำธุรกรรมแลกเงินตราต่างประเทศที่เป็นผู้ประกอบการโรงแรม ธุรกิจเจ้าของคนเดียว หรือห้างหุ้นส่วน ที่ไม่ใช่ธนาคารแต่ได้รับอนุญาตให้ประกอบธุรกิจการซื้อและขายธนบัตรต่างประเทศ และรับซื้อเช็คเดินทางจากลูกค้าได้ตามกฎหมาย ล่าสุด ณ สิ้นเดือน ธ.ค.ปีที่ผ่านมา มีจำนวนเพิ่มขึ้น 248 แห่งทั่วประเทศ นับจากต้นปีถึงสิ้นเดือน ธ.ค. จาก 1,592 แห่ง เพิ่มเป็น 1,840 แห่ง
ทั้งนี้ จำนวนบุคคลรับอนุญาตรับแลกซื้อขายเงินตราต่างประเทศขยายตัวตามการท่องเที่ยว ของไทยที่เติบโตได้ดีมาต่อเนื่องตลอดปี 2558 แม้ว่าภาคธุรกิจอื่นจะชะลอลงก็ตาม ทำให้ความต้องการรับแลกเงินเพื่อให้บริการนักท่องเที่ยวกระจายไปแหล่งท่องเที่ยวสำคัญๆ
สำหรับร้านรับแลกเงินหมด 1,840 แห่ง แบ่งรายละเอียดเป็นร้านในภาคกลางและกรุงเทพฯ รวม 869 แห่ง เพิ่มขึ้นจากต้นปี 114 แห่ง ซึ่งเพิ่มขึ้นมากที่สุด ส่วนภาคใต้ 819 แห่ง เพิ่มขึ้น 109 แห่ง ภาคเหนือ 116 แห่ง เพิ่มขึ้น 15 แห่ง และภาคตะวันออกเฉียงเหนือ 36 แห่ง เพิ่มขึ้น 10 แห่ง
ด้านปริมาณการซื้อขายเงินตราต่างประเทศของบุคคลรับอนุญาตจากข้อมูลล่าสุด ณ สิ้นเดือน พ.ย.ปีที่ผ่านมา ธปท.รายงานว่า มีปริมาณการซื้อขายรวม 811 ล้านเหรียญสหรัฐ หรือประมาณ 2.9 หมื่นล้านบาท หากคิดอัตราแลกเปลี่ยนเปิดตลาดวันที่ 8 ก.พ. 2559 ที่ระดับ 35.53 บาท/เหรียญสหรัฐ แบ่งเป็นการรับซื้อรวม 405.44 ล้านเหรียญสหรัฐ หรือประมาณ 1.44 หมื่นล้านบาท และมีการขายรวม 405.73 ล้านเหรียญสหรัฐ หรือประมาณ 1.44 หมื่นล้านบาท
นายปิยะ ตันติเวชยานนท์ ประธานกรรมการบริหารบริษัท ซุปเปอร์ริช อินเตอร์เนชั่นเนล เอ็กซ์เชนจ์ (1965) กล่าวว่า การท่องเที่ยวที่ขยายตัวสูง ทำให้บริษัทมียอดการซื้อขายเงินต่างประเทศถึง 1.25 หมื่นล้านบาท ขยายตัวเพิ่ม 10%